**Godišnji izvještaj 2021. godine**

Tijekom 2021. godine održano je sedam sjednica upravnog odbora te godišnja i izborna skupština. Godišnjom skupštinom donešena je odluka o visini članarine, dok je s Izbornom skupštinom izabran novi upravni i nadzorni odbor.

Tijekom 2021. godine udruga je organizirala sljedeće manifestacije:

1. **Secret Winter Lessing – Landranje baranjskom Planinom (16. siječanj 2021. godine)** – Karašicka Republika svoje aktivnosti u 2021. godini započela je u siječnju s kratkim događajem pod imenom Secret Winter Lessing, i tako nastavila niz Landranja po Baranji, nakon prošlogodišnja tri – proljetnog, ljetnog i jesenskog, i tako se zatvorio ciklus od četiri godišnja doba. Iako zatvoreno za javnost, nekolicina šetača landralo je ne samo Draž i Gajić Planinom već i Popovac te Branjina Planinom obuhvativši tako najatraktivnije surduke Banskog brda.
2. **5. Fašnička Karašicka Republika (13. Veljače 2021. godine) -** Zbog pandemije korona virusa fašnička republika trajala je samo 24 sata, a sugrađani su pozvani da ne dođu na performans između između dva grada jer se on nije ni dogodio. Dobar dio proslave održan je online, a na tajnoj lokaciji na lijevoj obali Drave za novu grofmannicu proglašena je Eva Bošković i to drive-in glasovanjem. Slučajnim odabirom druge grofmannice u povijesti ostvarilo se proročanstvo i nastavila tradicija da dobitnik nagrade Karašicki karanfil postaje grofmann slučajnim odabirom!
3. **Spring Lessing – Landranje baranjskom Planinom (27. ožujak 2021.)** – pedesetak šetača landralo je na jubilarnoj 5. rekreativno-edukacijskoj šetnji prirodnom i kulturnom baštinom koje su stoljećima stvarali baranjski Planinci. Po prvi puta se odvijala u ožujku kada se priroda budi i zemlja za druženje nudi! Nije bilo zlatnog, zelenog i crvenog šarenila, ali baš u ovom landranju najbolje se otkrila moć i snaga zemlje!
4. **5. Biciklijada Deer & Bike (24. travanj 2021. godine)** – Jubilarni 5. Deer&Bike u Baranji privukao je do sada rekordan broj biciklista iz svih krajeva Hrvatske. Nakon žege i sparine, vlažne zemlje i blata, vjetra i tmurnih oblaka koji su krasili prošle biciklijade, jubilarni 5. Deer & Bike održao se u subotu 24. travnja u Dražu po idealnom proljetnom vremenu. Sunce je pratilo bicikliste cijelom rutom dužine 50 kilometara, natkrivajući podunavske šume, baranjske surduke i prtene puteve Planine, sve do nezaboravnog zalaska na plaži u Dražu. Gotovo stotinu biciklista iz svih dijelova Hrvatske (Dalmacija, Istra, Zagreb, Srijem, Varaždini dr.) bili su podijeljeni u četiri grupe: brza, spora, kratka i srednja. I svi su razbili percepciju da su Slavonija i Baranja čista ravnica, neki ugodno, a neki zbog kondicije i neugodno iznenađeni. No, nitko nije požalio što je došao, pogotovo jer je na biciklijadi pogledom uhvaćeno 11 košuta i 1 prekrasan jelen koji je filmski pretrčao između dvije grupe biciklista. Kada tome dodamo da su neki po prvi puta bili na Dunavu, ušli u baranjski gator ili uživo čuli gajde, doživljaj je potpun. Start biciklijade nalazio se u Dražu, na jedinom hrvatskom križanju europskih biciklističkih ruta – Eurovela, točnije Eurovela 6 (Dunav) i Eurovela 13 (Željezna zavjesa). Posebnost ove biciklijade je što se rute odnose na poljske puteve što kroz šumu, brdo ili polje čime se razlikuje od drugih rekrativnih događanja. Biciklijadu je podržala Općina Draž i Turistička zajednica općine Draž.
5. **De Luxe Secret Lessing – Landranja baranjskom Planinom (15. svibanj 2021. godine) –** Jedinstvena edukativno-rekreativna šetnja prekrasnom baranjskom Planinom zahvaljujući zanimljivom prikazu crtica iz baranjske prošlosti dobila je sasvim novu dimenziju. Sreća prati hrabre poznata je uzrečica koja se potvrdila i subote 15. svibnja kada organizatori iz Karašicka Republika nisu odustali od planiranog 6. Landranja baranjskom Planinom unatoč potencijalnoj kiši, a priroda je to vratila s prekrasnim vremenom i fantastičnim kulisama oblaka. Ovo landranje imalo je prefiks „de luxe“ jer je na meniju bilo najsvečanije jelo baranjske šokadije – ovčji paprikaš, koji se nažalost ne može kušati niti u jednom baranjskom restoranu. Na jednak način kao što su gajde vladale prije dolaska tambure, tako je i ovčji paprikaš bio nezaobilazno blagdansko jelo dok čobanac još nije niti postojao! Nije samo ovčji paprikaš bio razlog zbog čega je ovo landranje bilo „de luxe“, već su na šetnji baranjskom Planinom storytellingom uprizorene crtice iz baranjske povijesti. Crvena Marta i Matijaš Korvin, gajdaš u žitu, buša u surduku, Turski šator na turskom putu, vino iz male vinske čaše, traktor proza… samo su neka od iznenađenja koja su blago rečeno raspametili sve one koji su landrali. Naravno da je i ovaj Lessing bio posvećen interakciji čovjeka i zemlje, tj. uživanju u praporu s naglaskom na upoznavanje vijugavih surduka i stotina vinskih podruma od Trojnaša, Kraljica, Tavanca do Samar surduka i Čibogata. Posebnu draž uvijek daju čitanja putopisa Mirka Hunjadija i Matka Peića „in situ“ – u prostoru u kojem su nastali čime se stvara potpuni dojam svih osjetila. A Baranja je upravo najljepša u proljeće, kada se priroda budi, a zelena polja žita i ječma plešu u interakciji s oblacima. Landranje baranjskom Planinom podržavaju Općina Draž, Općina Kneževi Vinogradi i Osječko-baranjska županija.
6. **3. Međunarodni dan Karašice (22. i 23. svibnja 2021. godine)** – Međunarodni dan Karašice po treći se puta obilježio biciklijadom i radionicom izrade splava 22. i 23. svibnja 2021. godine, i to na dva ušća – ušća Karašice u Dravu te ušća Karašice u Dunav. U subotu 22. svibnja u 10 sati u Batini na ušću Karašice u Dunav u organizaciji udruge Kreaktiva održala se radionica izrade splava od prirodnih materijala, točnije od bambusa, trske i lijeske. U avanturi života splavom se prešlo na dunavski otok pod budnim okom dunavskih ribara. Prvi je to brod Karašicke Republike i početak suradnje s Udrugom Kreaktiva. U nedjelju 23. svibnja s početkom u 10 sati iz Belišća preko Valpova i Petrijevaca održana je biciklijada ''Mostovi okruga Karašica'', sve do Vikend naselja Karašica nadomak Osijeka. Biciklisti su se provozali rutom dužine 22 kilometra i pozdravili sve mostove rijeke Karašice te se na kraju ugodsko rekreacijsko podružili.
7. **Vaterpolo u žitu (14. kolovoz 2021. godine)** – U Belišću je u subotu 14. kolovoza održan 9. amaterski turnir Vaterpolo u žitu, jedan od najdugoviječnijih vaterpolo turnira u Hrvatskoj. Unatoč tome što zbog epidemioloških mjera ove godine nije bilo gledatelja, a i uvjeti za igru otežavala je zadimljena atmosfera, Belišće je još jednom bilo domaćin izvrsnog amaterskog vaterpolo turnira na kojemu je nastupilo šest ekipa iz Slavonskog Broda, Koprivnice, Belišća i Valpova. Ekipa Pirane iz Koprivnice obranila je naslov u reprizi prošlogodišnjeg finala pobijedivši Slavonski Brod 5-4 golom Dominika Lepušića sa zvukom sirene. I utakmica za treće mjesto bila je identična kao i prošle godine te je završila s istim pobjednikom. Brod na Savi predvođen nezaustavljivim Gabrijelom Grubišićem pobijedio je ponajbolju domaću ekipu Oštri Gang Belišće 7-3. Oštrom Gangu kao inicijatorima turnira ostaje utjeha da su u  
   svih 9 godina turnira uvijek završili među prve četiri ekipe, a i dalje imaju najviše osvojenih turnira, iako Pirane opasno dišu za vratom. Za najboljeg igrača proglašen je Deni Damjanović iz Pirana, najbolji strijelac bio je Gabrijel Grubišić iz Broda na Savi, a najbolji golman Marko Bušić iz Oštrog Ganga. „Unatoč svim poteškoćama uspjeli smo održati tradiciju, hvala svima koji su pomogli u organizaciji i veselimo se jubilarnom 10. turniru koji bi trebao donijeti i nekoliko promjena u turniru te tako privući još više ekipa. Organizator turnira je udruga Karašicka Republika uz suorganizaciju i pomoć Bazena Belišće, Turističke zajednice grada Belišća i Grada Belišća.
8. **Bistrigin (21. kolovoz 2021. godine)** – U subotu, 21. kolovoza 2021. na Bistrinačkoj plaži pored Belišća, iz šestog pokušaja, održan je 4. Bistrigin – Prvenstvo Panonije u piciginu. Čak pet puta odgađalo se Prvenstvo Panonije u piciginu, popularni Bistrigin koji se konačno održao u subotu 21. kolovoza. K tome razlog nije pandemija, što bi mnogi rekli na prvu, već vodostaj Drave koji je i dan prije do te mjere oscilirao da plaže uopće nije bilo! No kako to obično bude u filmovima, Drava je pala pola metra i Bistrinačka plaža mogla se opružiti svom svojom ljepotom savršenog omjera pijeska i plićaka za ovaj tradicionalni bistrinački sport. Na turnir se prijavilo 6 ekipa iz Bistrinaca, Belišća i Valpova, a kao i svake godine do sada opet je pobijedila domaća ekipa Piciganaca u sastavu Matija Alošinac, Nikola Abramić, Slobodan Mikolić i Matija Ivoš, ujedno i najbolji igrač turnira. Drugoplasirani su bili Piciganci za sirotinju, a trećeplasirani Oštri Gang. Sudačka dvojka Ivan Orešković i Josipa Glavurdić promatrala je atraktivnost, tehniku i izdržljivost igrača kroz sedam minute igre ocjenjujući  broj dodavanja loptice, intenzitet igre, ekstra poteze (noga, glava, bacanje i akrobacije) te opći dojam. Za iće, piće i mjuzu kao i uvijek bio je zadužen šljakeraj udruge Karašicka Republika. I ovaj Bistrigin je pokazao kako se rijeke i riječne plaže trebaju češće koristiti u raznim aktivnostima lokalne zajednice, posebice u turističkom smislu kako bi se pokazalo da i Slavonci svoje plaže za trku (picigin) imaju!
9. **Biciklijada Grofmanovim putevima (02. listopad 2021. godine)** - U subotu, drugog listopada, održana je prva biciklijada Karašicke Republike na području Valpovštine i to pod nazivom ”Grofmanovim putevima”. Veliki broj biciklista udružio se i prošao kroz veći dio Valpovštine i tako uživao u prirodnim ljepotama našeg kraja. Ruta je krenula iz dvorca Prandau-Normann nešto iza 10 sati, a ruta će išla preko ”Belih sela”, zatim kroz harkanovačku šumu preko Marijanaca, Veliškovaca, Gata, Kitišanaca, Belišća te u povratku nazad do Valpova. Cilj je bio upoznati stanovnike Valpova, Belišća i onih biciklista izvan našeg kraja s prirodnim ljepotama cijele Valpovštine te upoznati ih s novim biciklističkim rutama koje mogu postati redovita ruta svakog cikloturista. Povratkom ispod stabla ginka pored valpovačkog dvorca Prandau-Normann svi biciklisti dobili su poklon paket, uživali u gastro delicijama našeg kuhara te slušali mlade valpovačke glazbene snage benda Gradske Bitange.

Zbog pandemije virusa Covid-19 otkazani su Festival sira & vina, Odojka na pijesku te Ginkaraj. Peti puta po redu dodjeljena je nagrada Karašicki karanfil koju je osvojila Sanela Ravlić, i to po prvi puta osoba koja nije iz same udruge.

Udruga Karašicka Republika u 2021. godine zaposlila je jednu osobu na projektu Društveni centar Valpovo (Sara Ćavar) nakon što je prethodni Ivan Grgić dao otkaz zbog prelaska na drugi posao. Ukupan broj zaposlenih osoba u udruzi 2021. godine je četiri osobe. Tijekom cijele godine provodio se projekt Društveni centar Valpovo gdje se na mjesečnoj razini održalo najmanje 14 radionica, aktivnosti i predavanja za tri ciljane skupine – djeca, mladi i invalidi. Od svakotjednih radionica i aktivnosti, organizirana su i dva susreta osoba s invaliditetom, i to u srpnju i u studenom. Preko projekta održano je i nekoliko edukacija – iz Programa za uspostavu Volonterskog centra Valpovo; Menadžment volontera; Seminari iz EU fondova; Edukacije iz Programa o pravima i zaštiti djece grada Valpova; Edukacije iz Programa za osobe s invaliditetom grada Valpova te edukacije iz Programa za uspostavu Info centra grada Valpova. Preko projekta prošlo je veliki broj predavača koji su građane grada Valpova uputili u razne zanimljive teme iz područja popularne kulture, znanosti, financija, društvenih igara i sl.

U siječnju članovi udruge pridružile su se inicijativi Udruge „Zvono“ i MK 2 grada te pomogli u prikupljanju sredstava za kupovinu kamp kućica jednoj obitelji iz Hrvatske Kostajnice. 31. siječnja održana je Godišnja i izborna skupština. Izborna skupština donijela je i neke manje promjene na čelnim mjestima. Ostao je stari predsjednik Mislav Matišić, novi potpredsjednik je Matko Mužević, dok tajnik ostaje Matej Vidranski, kao i blagajnica Josipa Mađarić. Za članove Upravnog odbora izabrani su Eva Bošković, Mladen Đurović te Marijan Mandić. U nadzorni odbor izabrani su Zoran Zbanatski, Ivan Ivić te Matej Strišković. Time se omjer Belišćana i Valpovčana u Upravnom odboru konačno izjednačio dajući prednost Belišću jer ipak sedmi glas priprada neodvojivom dijelu Republike – Bistrincima. Također, u ožujku osnovale su se još dvije podružnice Aktom o osnivanju podružnica – u Zagrebu (predsjednik Zoran Zbanatski) i u Zmajevcu (predsjednica Gabrijela Gerštmajer), s ciljem pojačanja suradnje i odrađivanja događanja u inim mjestima. Osnovan je novi klub unutar udruge – amaterski ciklo klub KARABIC na čelu s Matejom Striškovićem. U travnju je održano uskršnje tucanje jajima – Tuckaraj. Uspostavljena je suradnja s osječkom Sugar Factory krajem studenog kada su dvojica volontirala na događaju Kuham Jam 20. studenog. Članovi udruge volontirali su na Vinatlonu u Zmajevcu kojeg je organizirala Udruga vinogradara Baranje. Također, istog dana ekipa Vaterpolo sekcije Karašicke Republike gostovala je na vaterpolo turniru Pirana u organizaciji koprivničkog vaterpolo kluba Pirana osvojivši drugo mjesto. U prosincu organizirano je i Prvo otvoreno prvenstvo Karašicke Republike u Catanu na kojem su sudjelovali mladi Republikanci i igrali popularnu društvenu igru Catan. Krajem 11. Mjeseca predstavnica Karašicke Republike sudjelovala je u u Bunkeru - centru za mlade Samobor u organizaciji Mreže za aktivaciju mladih sudjelovali na Nacionalnoj konferenciji: "Mladi - generacija koja dolazi!". U okviru konferencije se održao sajam dobrih praksi rada s mladima na kojoj su OCD imale priliku predstaviti svoje djelovanje i najuspješnije projekte drugim sudionicima konferencije.

Udruga je tijekom godine aplicirala i dobila natječaje od strane Grada Valpova, Grada Belišća, Osječko-baranjske županije te Općine Kneževi Vinogradi.

Nakon brisanja članova zbog neplaćanja članarine, udruga završava godinu 2021. sa 145 članova.